Hoe word nederigheid in ons lewens getoets? Op ’n verhoog voor ’n klomp mense? Nee. In die kerk tussen gelowiges? Nee. Ons nederigheid word getoets wanneer ’n stadige bestuurder ons in die verkeer afsny terwyl ons haastig is na ’n belangrike afspraak. Wanneer die kassier vir ons verkeerde kleingeld gee by die betaalpunt of wanneer iemand per ongeluk in die winkel aan ons stamp. Hoe ons reageer, wys wat in ons harte aangaan.
Nederigheid beteken nie dat ons ander toelaat om op ons te trap nie. Eerder dat ons so seker is van wie ons in Jesus Christus is, dat ons besef dat dit nederigheid is wat ons sterk maak. In Johannes 13:15 sê Jesus: “Ek het vir julle ’n voorbeeld gestel en soos Ek vir julle gedoen het, moet julle ook doen.” Hy is die Verlosser van die wêreld en steeds het Jesus gekies om sy dissipels se voete te was – die werk van ’n slaaf.
Kom ons kies vandag nederigheid deur Jesus se lig in hierdie gebroke wêreld te skyn. Kom ons wees goed vir die mense om ons terwyl ons soek na geleenthede om ander te dien. En kom ons soek vir die goud in elke mens en situasie. Nederigheid is nie swakheid nie. Dit is juis dít wat veroorsaak dat ons God se teenwoordigheid in ons lewens beleef. Sterkte.